b'\n_START_ARTICLE_\nForbannelse\n_START_PARAGRAPH_\nForbannelse er \xc3\xa5 fremkalle overnaturlige krefter som i den hensikt \xc3\xa5 bringe d\xc3\xb8d, ulykke eller skader p\xc3\xa5 en eller flere personer. Generelt kan en forbannelse referere til et \xc3\xb8nske om \xc3\xa5 skade eller krenke og som utl\xc3\xb8ses ved overnaturlige krefter som trolldom, forhekselse, b\xc3\xb8nn, nedkallelse, ganding, magi, guddom, nidstang eller p\xc3\xa5 annet vis. Troen p\xc3\xa5 at en forbannelse er en reell trussel som kan bidra til at forbannelsen kan virke for den som blir utsatt for den, og i mange kulturer kan forbannelsen og det ledsagende ritualet ha en del for\xc3\xa5rsakende kraft for resultatet._NEWLINE_I dagligspr\xc3\xa5ket benyttes begrepet \xc2\xab\xc3\xa5 v\xc3\xa6re forbannet\xc2\xbb som synonymt til \xc3\xa5 v\xc3\xa6re \xc2\xabsint\xc2\xbb. Ordet forbannelse kan ogs\xc3\xa5 referere til det resulterende motgang eller plage; eksempelvis er menstruasjon blitt beskrevet som \xc2\xabEvas forbannelse\xc2\xbb.\n_START_SECTION_\nBibelske forbannelser\n_START_PARAGRAPH_\nI henhold til artikkelen om forbannelser i Catholic Encyclopedia, et katolsk leksikon, blir Gud framstilt i Bibelen hvor han forbanner slangen, jorden og Kain. P\xc3\xa5 samme vis forbannet Noah landet Kanaan  og Josva forbanner den mann som skulle bygge byen Jeriko. I de ulike b\xc3\xb8kene i Det gamle testamente er det lange lister av forbannelser rettet mot overtredelser og syndere av Loven; eksempelvis Tredje Mosebok 26:14-25; Femte Mosebok 27:15, og videre. Ogs\xc3\xa5 i Det nye testamente finnes tilsvarende, som n\xc3\xa5r Jesus forbanner fikentreet som bare hadde l\xc3\xb8v, han refset ogs\xc3\xa5 skeptiske byer som ikke hadde vendt om: \xc2\xabVe deg, Korasin! Ve deg, Betsaida!\xc2\xbb  foruten mot de rike, og de skriftl\xc3\xa6rde og fariseerne, og forutsier de forferdelige forbannelser som vil komme p\xc3\xa5 de ford\xc3\xb8mte.'